Пхенян
Пхенян (чосонгъл: 평양; ханча: 平壤; правилно произношение: Пиънгянг; букв. „равна земя“ или „спокойна земя“) е столица и най-голям град на Корейската народно-демократична република, разположен на река Тедонган. Според официалното преброяване от 2008 година, населението възлиза на 3 255 388 души.

История 
Според легенди, градът е основан през 2333 г. пр.н.е. под името Уангъмсън (왕검성). Според някои старокорейски хроники, това е била първата столица на Кочосон (древен Чосон), макар други исторически книги да отричат това. Въпреки противоречивите сведения за статута на Пхенян, със сигурност градът е бил много важен търговски и културен център до 313 сл. Хр., когато бива опожарен от разширяващата се империя Когурьо.

Когурьо в крайна сметка го построява наново и дори го прави своя столица през 427 година. През следващите векове Пхенян попада под контрола на различни империи. В крайна сметка в началото на 20 век е завзет от Япония и става административен център на провинция Южен Пхьонан.

Японците владеят града до 1945, когато съветските войски го завземат. Тогава става временната столица на КНДР, докато се освободи Сеул. През Корейската война бива частично разрушен и окупиран от южнокорейски войници. След войната градът е преустроен със съветска помощ. Много от сградите от този период са строени по сталинистка архитектура.

Градът има много предишни имена. Сред тях е „Рюгьон“. Това преведено на български е „Градът на върбите“ и наистина, в града има много върби. Недовършеният „Хотел Рюгьон“ и множество сгради дължат името си на тези върби. Други наименования са „Кисьон“, „Хуансьон“, „Ранран“, „Сьогьон“, „Сьодо“, „Хогьон“, и „Чанган.“

Административна подялба 

Пхенян се дели на 19 района (гуйък) в 4 общини (гун или кун).

 Чън-гуйък (중구역)
 Пхьончън-гуйък (평천구역)
 Пхотонган-гуйък (보통강구역)
 Моранбон-гуйък (모란봉구역)
 Съсън-гуйък (서성구역)
 Сънгьо-гуйък (선교구역)
 Тондевън-гуйък (동대원구역)
 Тедонган-гуйък (대동강구역)
 Садон-гуйък (사동구역)
 Тесън-гуйък (대성구역)
 Мангьонде-гуйък (만경대구역)
 Хьончжъсан-гуйък (형제산구역)
 Рьонсън-гуйък (룡성구역)
 Самсък-гуйък (삼석구역)
 Сънхо-гуйък (승호구역)
 Риъкпхо-гуйък (력포구역)
 Ракран-гуйък (락랑구역)
 Сунан-гуйък (순안구역)
 Ънчжън-гуйък (은정구역)
 Каннам-гун (강남군)
 Чунхва-гун (중화군)
 Санвън-гун (상원군)
 Кандон-гун (강동군)

Климат 
Пхенян е разположен в зона на влажен умереноконтинентален климат.

Забележителности 
Пхенян е почти напълно застроен от края на корейската война. Градът има широки булеварди, монолитни сгради и масивни паметници. 330-метровият „Хотел Рюгьон“ е най-високата сграда в целия град. Монумент, наричан Пхенянската триумфална арка наподобява парижката триумфална арка. Арката в Пхенян обаче е по-висока с няколко метра.

Други забележителности са хълмът Мангьонде – мястото, където се предполага, че е роден Ким Ир Сен; два от най-големите стадиона в света („Ким Ир Сен“ и „Рунгнадо“), телевизионната кула на Пхенян и др.

Транспорт 

Градът има метро с два коловоза, с обща дължина 22,5 км. Също така има трамваи и тролейбуси. Повечето граждани не притежават частни автомобили.

Държавната авиокомпания „Еър Корио“ (Air Koryo) има полети до Пекин, Шънян, Банкок и Владивосток. Има и чартърни полети до няколко японски градове. Китайски авиокомпании често летят до Пхенян. Железопътни линии свързват града с Москва.

Образование 
В Пхенян се намират редица водещи университети в страната :

 Университет Ким Ир Сен ;
 Политехнически университет Ким Чаек ;
 Институт по лека индустрия на името на Хан Док Су

Побратимени градове 
  Катманду, Непал
  Москва, Русия
  Джакарта, Индонезия

Бележки

Външни препратки 
 22-минутно пътуване из Пхенян с GoPro